15.1.2003

Oikeusministeriö

Viite: lausuntopyyntö 28.11.2002; OM 14/41/2002 OM015:00/2002	

Lausunto ehdotuksesta kuolleeksi julistamisesta annetun lain uudistamiseksi. 

Suomen Henkikirjoittajayhdistyksen mielestä nykyinen laki kuolleeksi julistamisesta on vanhentunut ja lain edellyttämä menettely epätarkoituksenmukainen. Lain uudistaminen ja nykyaikaistaminen on tarpeellista.  Uudistuksen lähtökohdat ovat henkikirjoittajayhdistyksen mielestä oikeat. 

Suomen Henkikirjoittajayhdistys pitää oikeana ehdotusta, jonka mukaan viranomaisaloitteinen kuolleeksi julistaminen siirtyisi yksinomaan maistraattien hoidettavaksi.  Tehtävä soveltuu maistraateille ja muutoksella selkiinnytetään menettelyjä.  Samoin yhdistyksen mielestä on perusteltua nostaa viranomaisaloitteisessa kuolleeksi julistamisessa sovellettavaa ikärajaa nykyisestä 90 vuodesta 100 vuoteen. Yhdistys pitää myös tarpeellisena kansainvälisen yksityisoikeuden alaan kuuluvien säännösten saamista lakiin.

Suomen Henkikirjoittajayhdistys haluaa kuitenkin kiinnittää ehdotuksessa huomiota seuraaviin seikkoihin.

Ehdotuksen lakitekstissä ei puututa lainkaan siihen, miten toimitaan, kun kuolleeksi julistamista koskeva päätös osoittautuu vääräksi sen johdosta, että kuolleeksi julistettu elää tai että kuolinpäiväksi määrätty päivä on väärä. Asia nousee esille vain lain 2 §:n perustelutekstissä, missä todetaan, että maistraatin on tuollaisessa tapauksessa oikaistava päätöksen johdosta väestötietojärjestelmään tehty merkintä.  Henkikirjoittajayhdistys katsoo, että menettelystä tulisi säätää selkeästi laissa. Asiaa ei tulisi nähdä pelkkänä väestötietojärjestelmän merkinnän korjaamisena.  Sekä maistraatin että myös käräjäoikeuden tekemä päätös kuolleeksi julistamisesta voi osoittautua vääräksi.  Virheellisyys voi koskea paitsi sitä, onko henkilö ylipäänsä elossa, myös esim. maistraatin tai käräjäoikeuden määräämää kuolinpäivää.  Laissa pitäisikin selvästi säätää, että maistraatti tekee asiasta päätöksen ja millä edellytyksillä päätös tehdään.

Viranomaisaloitteisen kuolleeksi julistamisen siirtyessä maistraateille on samalla viranomaisen velvollisuutta oma-aloitteisesti selvittää asioita lisätty. Lakiehdotuksen 16 §:n mukaan on siinä tarkoitettu kutsu annettava tiedoksi henkilön aviopuolisolle  sekä vähintään yhdelle läheiselle sukulaiselle. Maistraatin tulisi siis tehdä viran puolesta kaikkien kuolleeksi julistettavien osalta laaja sukuselvitys. Selvityksessä jouduttaisiin hankkimaan tietoja sekä väestötietojärjestelmästä että vanhoista väestökirjoista, usein monestakin paikasta, jotta voidaan varmistua, onko henkilöllä laissa tarkoitettuja läheisiä omaisia.  Tuo merkitsee suurta työmäärää ja vaatii ainakin joissain maistraateissa lisäresursseja.  Menettely tulee myös rahallisesti varsin kalliiksi. Resurssit on lakia säädettäessä otettava huomioon ja ne varmistettava, vaikka ikärajan nostaminen 90 vuodesta 100 vuoteen tarkoittaneekin sitä, että varsinainen selvitysruuhka siirtyy 10 vuodella eteenpäin. Tässä yhteydessä tulisikin vielä pohtia, onko näin perusteellinen kuuleminen todella kohtuudella tarpeen.  Sama koskee myös 19 §:ssä tarkoitettua päätöksen tiedoksiantoa. 

Muulta osin Suomen Henkikirjoittajayhdistyksellä ei ole ehdotukseen huomautettavaa. Suomen Henkikirjoittajayhdistys katsoo, että kuolleeksi julistamista koskevan lainsäädännön uudistamisen tulisi tapahtua mahdollisimman pian.

	Suomen Henkikirjoittajayhdistys r.y.

Jorma Viljanen
puheenjohtaja

Yhteystiedot:
Jorma Viljanen, Seinäjoen maistraatti, PL 168, 60101 Seinäjoki
puh. 06 4201323
	email: jorma.viljanen@lslh.intermin.fi